AQSh prezidenti Donald Tramp va Rossiya prezidenti Vladimir Putin o‘rtasidagi telefon muloqoti yakunlandi, deb xabar bermoqda AQSh ma’muriyatidagi mansabdor shaxsga iqtibos keltirgan holda Reuters axborot agentligi. Ikki yetakchi o‘rtasidagi suhbat 45 daqiqacha davom etgan. Bu telefon suhbati Tramp o‘z lavozimiga kirishgandan keyin Putin bilan birinchi suhbati bo‘ldi. Tramp muloqoti vaqtida Oval xonada vitse-prezident Mayk Pens, Oq uy ma’muriyati shefi Rayns Pribas, milliy xavfsizlik bo‘yicha prezident maslahatchisi Maykl Flinn va Trampning strategik masalalar bo‘yicha maslahatchisi Stiv Bennon ham bo‘lgan. Shu kuni bundan avvalroq Tramp Germaniya kansleri Angela Merkel va Yaponiya bosh vaziri Sindzo Abe bilan ham telefon orqali gaplashgandi.